RAPORT AL COMISIEI CĂTRE PARLAMENTUL EUROPEAN ȘI CONSILIU Raport anual privind implementarea Acordului de liber schimb între UE și Coreea /* COM/2013/0100 final */





RAPORT AL COMISIEI CĂTRE PARLAMENTUL EUROPEAN ȘI CONSILIU Raport anual privind implementarea Acordului de liber schimb între UE și Coreea 1. Introducere Acordul de liber schimb (ALS) între UE și Coreea de Sud se aplică cu titlu provizoriu din iulie 2011[1]. Acesta este primul acord din noua generație de acorduri de liber schimb și este caracterizat prin natura sa amplă și cuprinzătoare, fiind și primul acord comercial al UE cu o țară asiatică. La puțin mai mult de un an de implementare, este încă prematur să se prezinte impactul global al ALS deoarece intrarea în vigoare a dispozițiilor referitoare la liberalizarea măsurilor tarifare și netarifare și a măsurilor privind serviciile și investițiile va avea loc într-un termen mai îndelungat. Cu toate acestea, a avut deja loc o eliminare progresivă de proporții a tarifelor, iar efectele pozitive asupra exporturilor UE sunt deja resimțite pe teren. Scopul prezentului raport este îndeplinirea obligațiilor ce derivă din Regulamentul (UE) nr. 511/2011 al Parlamentului European și al Consiliului din 11 mai 2011 de aplicare a clauzei de salvgardare bilaterale a Acordului de liber schimb între Uniunea Europeană și statele sale membre și Republica Coreea[2]. Conform articolului 13 alineatul (1) din regulamentul menționat, Comisia trebuie să publice un raport anual privind implementarea și punerea în practică acordului. În plus, articolul 3 alineatul (3) prevede obligația Comisiei de a prezenta Parlamentului European și Consiliului un raport anual de monitorizare a statisticilor actualizate referitoare la importurile din Coreea de produse din sectoare sensibile. 2. Evaluare globală: evoluția schimburilor comerciale și a economiilor la taxele vamale În cele ce urmează sunt prezentate principalele concluzii, pe baza unei comparații între datele pentru primul an de implementare a acordului (iulie 2011 – iunie 2012) și o medie a datelor pentru cele patru perioade de 12 luni precedente („perioada de referință”). Această metodă comparativă pe o perioadă mai lungă neutralizează impactul crizei. 2.1. Evoluția schimburilor comerciale Exporturile UE către Coreea au crescut, per ansamblu, cu 37%. De la data aplicării cu titlu provizoriu a acordului, exporturile de produse complet liberalizate au crescut mai mult decât exporturile de alte produse. În perioada iulie 2011 – iunie 2012, exporturile de astfel de produse, care reprezintă 35% din exporturile UE către Coreea, au crescut cu 54% (4,4 miliarde EUR) față de perioada de referință. Pentru comparație, exporturile acelorași produse complet liberalizate către toate țările lumii au crescut cu 27%. În schimb produsele care nu fac obiectul niciunei preferințe, reprezentând 18% din exporturile UE, au înregistrat o creștere de 20% în aceeași perioadă. În cazul produselor parțial liberalizate, care reprezintă 43% din exporturile UE, exporturile au crescut cu 35% (3,9 miliarde EUR). Dacă se compară rata de creștere a exporturilor de produse complet liberalizate către Coreea cu rata „normală” de creștere a exporturilor acelorași produse către restul lumii, diferența de creștere înseamnă exporturi suplimentare în valoare de peste 2 miliarde EUR. În același timp, importurile UE din Coreea au înregistrat doar o creștere marginală (1%). Climatul economic actual din UE are în mod evident un impact negativ asupra ratei creșterii exporturilor dinspre Coreea către UE. Un alt motiv al scăderii exporturilor de mărfuri din Coreea către UE este faptul că firmele coreene continuă să își transfere producția în UE și în alte țări, înlocuind astfel exporturile efectuate direct din Coreea. De exemplu, producătorii coreeni de automobile și-au deschis uzine de producție în Republica Cehă și Slovacia, iar companiile coreene producătoare de electronice dețin unități de producție în mai multe state membre ale UE, contribuind astfel la creșterea economică și crearea de locuri de muncă în UE. 2.2. Economii la taxele vamale Economiile la taxe vamale erau deja substanțiale chiar înainte de implementarea deplină a ALS. Conform unei estimări prudente, taxele vamale economisite efectiv la exporturile UE s-au ridicat la aproximativ 600 milioane EUR în cursul primelor 12 luni de derulare a ALS. Această valoare se bazează pe o rată de utilizare a preferințelor pentru UE de aproximativ 50%, în timp ce rata de utilizare a preferințelor pentru exporturile coreene este de 68%. Deși rata de utilizare a preferințelor pentru UE s-a îmbunătățit treptat în a doua jumătate a primului an de implementare a ALS, exporturile coreene au în continuare o rată mai mare de utilizare a preferințelor decât exporturile UE. Acest fapt poate fi eventual explicat printr-o serie de factori, inclusiv existența unor condiții diferite pentru aplicarea noilor proceduri vamale administrative și diferențele dintre profilurile de export ale companiilor, având în vedere că exporturile coreene către UE sunt realizate în principal de companii mari, în timp ce exportatorii din UE sunt mai degrabă fragmentați. În fine, această situație poate fi explicată parțial și prin dispoziția referitoare la „transportul direct” care, în unele cazuri, implică faptul că mărfurile expediate către Coreea prin noduri logistice, precum Singapore sau Hong Kong, pot pierde beneficiul preferințelor. 2.3. Sectorul autovehiculelor și alte efecte sectoriale În primul an de derulare a ALS, importurile de automobile din Coreea în UE (SA8703) au crescut, față de perioada de referință, cu 20% (663 milioane EUR) ca valoare și cu 12% (+45 000 de vehicule) ca volum. În pofida creșterii importurilor de automobile din Coreea de la aplicarea cu titlu provizoriu a ALS, nivelul importurilor de automobile rămâne cu 37% sub nivelul înregistrat cu patru ani mai devreme pentru aceeași perioadă de 12 luni. Creșterea importurilor de automobile coreene a survenit parțial în detrimentul importurilor din alte țări partenere. De la începerea aplicării cu titlu provizoriu a ALS, totalul importurilor de automobile din întreaga lume în UE a scăzut cu 15% ca volum și cu 1,5 miliarde EUR ca valoare, față de perioada de referință. Este puțin probabil ca o proporție semnificativă din creșterea importurilor de automobile din Coreea în UE să poată fi atribuită liberalizării ALS, deoarece liberalizarea din partea UE a avut loc, în fapt, doar în mică măsură; tarifele aplicate de UE s-au redus cu 3 puncte procentuale pentru automobilele medii și mari, respectiv cu 1,7 puncte procentuale pentru automobilele mici, pornind de la un nivel inițial de 10%, la data aplicării cu titlu provizoriu a ALS și încă o dată un an mai târziu. Aceste evoluții trebuie totodată puse în balanță cu deprecierea monedei euro cu 7,2% în primele 12 luni de derulare a ALS, care compensează reducerile tarifare efectuate în această perioadă. Conform datelor furnizate de Eurostat, în timpul primelor douăsprezece luni de derulare a ALS, valoarea exporturilor de automobile din UE către Coreea a crescut cu 69% (840 milioane EUR), iar volumul cu 70% (+33 000 unități) față de perioada de referință. Comerțul cu automobile a fost parțial liberalizat, taxele vamale la import impuse de Coreea fiind reduse cu 1,4 puncte procentuale. În ceea ce privește alte sectoare, de la începerea aplicării cu titlu provizoriu a ALS, exporturile UE de mașini și aparatură mecanică (complet liberalizate), reprezentând peste o treime din exporturile UE către Coreea, au crescut cu 25% față de perioada de referință. Această creștere poate fi parțial legată de eliminarea imediată a majorității taxelor vamale cuprinse între 5% și 8% pentru aceste sectoare, precum și de eliminarea anumitor bariere netarifare, precum acceptarea de către Coreea a autocertificării pentru compatibilitatea electromagnetică și siguranța din punct de vedere electric pentru mașini. Creșteri semnificative ale exporturilor UE de produse complet sau parțial liberalizate s-au înregistrat, de asemenea, în alte sectoare importante: echipamente de transport (51%), produse chimice (23%), materiale plastice și cauciuc (30%), textile și confecții (25%) și metale comune (20%). În ceea ce privește produsele agricole, au avut loc creșteri de 84% pentru animale și produse de origine animală și de 35% pentru produse ale industriei alimentare. S-au înregistrat creșteri semnificative atât pentru importurile, cât și pentru exporturile de combustibili minerali. Cu toate acestea, există indicii că aceste creșteri se datorează parțial unor factori externi, în special tensiunilor politice din Orientul Mijlociu. Nu sunt încă disponibile date lunare referitoare la exporturile de servicii pentru perioada de după începerea derulării ALS. Totuși, anumite sectoare, în special telecomunicațiile, serviciile financiare, serviciile de mediu și serviciile profesionale, vor beneficia de pe urma acordului datorită schimbărilor legislative din Coreea. Multe dintre restricțiile pre-ALS vor fi însă eliminate numai după expirarea perioadelor de tranziție de care Coreea are nevoie pentru a-și revizui cadrul de reglementare. Prin urmare, va fi nevoie de un anumit timp, în funcție de sector, pentru ca efectele ALS să se materializeze. În alte sectoare, precum transportul maritim și serviciile de construcții, ALS a impus menținerea nivelului de liberalizare existent, ceea ce oferă furnizorilor acestor servicii protecție juridică împotriva retractărilor unilaterale de către Coreea în viitor. Tabelul 1: Comerțul cu autoturisme între UE și Coreea în perioada iulie 2011 – iunie 2012, comparativ cu media înregistrată în cele patru perioade de 12 luni precedente (variația în milioane EUR și în mii de unități). || Importuri || Exporturi SA6 || Valoare (mil. EUR) || Variație (%) || Unități (1000) || Variație (%) || Valoare (mil. EUR) || Variație (%) || Unități (1000) || Variație (%) 870310 || 0 || -28,3 || 0 || 128,0 || 0 || -92,6 || 0 || -76,9 870321 || 132 || 41,3 || 11 || 15,2 || 0 || -61,2 || 0 || -56,9 870322 || 172 || 33,9 || 17 || 18,2 || 5 || 172,4 || 0 || 169,7 870323 || -47 || -7,3 || -17 || -21,8 || 37 || 7,7 || 0 || -2,2 870324 || -17 || -74,1 || -1 || -76,0 || 84 || 19,8 || 3 || 32,2 870331 || 172 || 357,9 || 22 || 313,1 || 2 || 1191,7 || 0 || 1118,2 870332 || 360 || 22,0 || 23 || 18,7 || 482 || 229,7 || 23 || 182,6 870333 || -108 || -69,2 || -10 || -75,8 || 231 || 225,1 || 7 || 228,3 870390 || 0 || 8,0 || 0 || -32,0 || 0 || -30,3 || 0 || -43,8 Total || 663 || 19,9 || 45 || 11,7 || 840 || 68,6 || 33 || 69,5 Sursa: COMEXT Explicarea codurilor SA6 din anexă, tabelul 1 870310 || || Autoturisme și alte autovehicule special proiectate pentru a se deplasa pe zăpadă; vehicule speciale pentru transportul persoanelor pe terenurile de golf și vehiculele similare 870321 || Benzină || Autoturisme și alte autovehicule cu o capacitate cilindrică de maximum 1 000 cm3 870322 || Autoturisme și alte autovehicule cu o capacitate cilindrică de peste 1 000 cm3, dar de maximum 1 500 cm3 870323 || Autoturisme și alte autovehicule cu o capacitate cilindrică de peste 1 500 cm3, dar de maximum 3 000 cm3 870324 || Autoturisme și alte autovehicule cu o capacitate cilindrică de peste 3 000 cm3 870331 || Motorină || Autoturisme și alte autovehicule cu o capacitate cilindrică de maximum 1 500 cm3 870332 || Autoturisme și alte autovehicule cu o capacitate cilindrică de peste 1 500 cm3, dar de maximum 2 500 cm3 870333 || Autoturisme și alte autovehicule cu o capacitate cilindrică de peste 2 500 cm3 870390 || || Alte autoturisme și alte autovehicule 3. Activitățile diferitelor organisme de implementare înființate în temeiul ALS Dispozițiile instituționale ale ALS prevăd înființarea a șapte comitete specializate și a șapte grupuri de lucru și stabilirea unui dialog privind proprietatea intelectuală (PI). Comitetul pentru comerț înființat prin ALS între UE și Coreea joacă un rol de supraveghere și are menirea de a garanta funcționarea corectă a ALS. În primul an de implementare a ALS, s-au reunit majoritatea organismelor instituționale înființate prin ALS. Dacă se ține cont, de asemenea, de comitetele și grupurile de lucru care s-au reunit în a doua jumătate a anului 2012, mai rămân numai trei organisme instituționale înființate prin ALS UE-Coreea care nu s-au reunit încă: Comitetul pentru cooperare culturală, Grupul de lucru privind achizițiile publice și Grupul de lucru privind indicațiile geografice. Trebuie remarcat că, așa cum prevede Protocolul pentru cooperarea culturală, Comitetul pentru comerț nu are jurisdicție asupra protocolului și, prin urmare, Comitetul pentru cooperare culturală exercită funcțiile Comitetului pentru comerț în ceea ce privește protocolul respectiv. Prima reuniune a Comitetului pentru comerț, coprezidată de comisarul Karel De Gucht și de Kim Jong-hoon, pe atunci ministru coreean al comerțului, a avut loc la 12 octombrie 2011, la Seul. Cu ocazia acestei reuniuni, părțile au aprobat proiectele de decizie privind regulamentul de procedură al Comitetului pentru comerț, precum și lista membrilor comisiei de soluționare a diferendelor. Ele au analizat implementarea ALS între UE și Coreea în ceea ce privește comerțul cu mărfuri și servicii, regulile, precum și comerțul în spiritul dezvoltării durabile. Au avut loc, de asemenea, discuții privind perspectivele economice și modalitățile de întărire a cooperării pentru promovarea comerțului bilateral. Comitetul vamal s-a reunit la 14-15 decembrie 2011, la Seul, pentru a discuta regulamentul de procedură și funcționarea efectivă al comitetului. Părțile au convenit să facă schimb de date și informații referitoare la utilizarea ALS. S-au discutat diverse aspecte legate de implementarea acordului și de eficiența verificărilor originii, inclusiv problema reformulării dispoziției privind transportul direct. Comitetul a abordat, de asemenea, transpunerea listei regulilor de origine în SA2012, respectiv aspecte de afaceri internaționale în materie de politică vamală și asistența administrativă reciprocă. Trei dintre grupurile de lucru s-au reunit pentru prima dată la Bruxelles la 26-27 aprilie 2012, și anume Grupul de lucru privind autovehiculele și piesele de schimb, Grupul de lucru privind produsele farmaceutice și dispozitivele medicale și Grupul de lucru privind produsele chimice. În cadrul Grupului de lucru privind autovehiculele și piesele de schimb, s-a discutat implementarea ALS în ceea ce privește sectorul autovehiculelor, în special unele aspecte normative privind recepția produselor. În plus, s-a realizat un schimb de informații despre inițiativele normative existente și noi. Grupul de lucru privind produsele farmaceutice și dispozitivele medicale a discutat reforma coreeană privind prețul de rambursare pentru produsele farmaceutice, metodologia de reducere a prețurilor de rambursare pentru dispozitivele medicale, modificarea perioadei de formulare a observațiilor privind deciziile de rambursare, controlul de calitate al produselor farmaceutice și al dispozitivelor medicale și cooperarea în domeniul reglementării. În cadrul Grupului de lucru privind produsele chimice, s-a făcut un schimb de opinii despre cooperarea privind adoptarea și aplicarea regulamentului coreean referitor la produsele chimice, despre cooperarea tehnică în materie de produse chimice, precum și despre un posibil schimb de personal între Ministerului Mediului din Coreea și Agenția Europeană pentru Produse Chimice (ECHA). La 25 iunie 2012, s-a reunit la Bruxelles Comitetul privind măsurile sanitare și fitosanitare (SPS). Comitetul a discutat aspecte de interes pentru ambele părți, precum regulamentul de funcționare al comitetului, transparența și schimbul de informații, activitățile de sporire a încrederii, consolidarea cooperării privind bunăstarea animalelor, precum și problemele ce decurg din aplicarea măsurilor SPS. La 26 iunie 2012, a avut loc la Bruxelles prima reuniune a Comitetului pentru comerț și dezvoltare durabilă, urmată la 27 iunie 2012 de întrunirea Forumului societății civile, un organism consultativ compus din grupurile naționale consultative ale Coreei și Uniunii Europene. Reuniunea Comitetului pentru comerț și dezvoltare durabilă a fost un bun prilej de a face schimb de informații despre inițiativele fiecăreia dintre părți în domeniul comerțului și dezvoltării durabile, de a discuta implementarea până la acea dată a capitolului 13 din ALS și de a conveni asupra etapelor următoare. Comitetul a adoptat o decizie privind regulamentul de funcționare al Forumului societății civile și stabilirea unei liste de experți în conformitate cu articolul 13.15 alineatul (3) din ALS. În fine, comitetul a formulat unele concluzii operaționale referitoare la aspecte instituționale și la aspecte legate de forța de muncă și de protecția mediului. La întrunirea din 27 iunie 2012, membrii Forumului societății civile au fost informați cu privire la rezultatele reuniunii Comitetului pentru comerț și dezvoltare durabilă. Forumul a făcut un schimb de informații referitoare la implementarea capitolului 13 din ALS între UE și Coreea și la cooperarea în anumite chestiuni economice, sociale și de mediu. La punctul 4 din prezentul raport se descriu mai detaliat îndeplinirea obligațiilor în temeiul capitolului 13 al acordului și activitățile grupurilor naționale consultative și ale Forumului societății civile. La 25 septembrie 2012, s-a reunit pentru prima dată Comitetul pentru comerțul cu mărfuri. Acesta a abordat o serie de aspecte legate de implementarea ALS, precum și aspecte normative care afectează fluxurile comerciale bilaterale în sectorul pieselor pentru aeronave, al produselor electrice și electronice, al produselor agricole și alimentare, al cosmeticelor și al panourilor solare cu peliculă subțire. Comitetul a discutat, de asemenea, posibilul impact asupra ALS între UE și Coreea al aderării Croației la UE în iulie 2013. Comitetul privind zonele de perfecționare pasivă din Peninsula Coreeană s-a reunit pentru prima dată la Bruxelles la 26 septembrie 2012. Comitetul a discutat importanța pentru Coreea a acestui subiect, dificil pentru UE din punct de vedere juridic și politic. S-a convenit ca părțile să facă schimb de date și să poarte discuții suplimentare pe această temă. În plus, Dialogul privind proprietatea intelectuală, prevăzut în capitolul 10 din ALS, s-a organizat pentru prima dată la 26 septembrie 2012. Ambele părți și-au reafirmat poziția conform căreia proprietatea intelectuală este primordială, ea fiind un instrument esențial pentru promovarea investițiilor, a creativității și a ocupării forței de muncă. Reuniunea a permis schimbul unor informații utile între UE și Coreea cu privire la evoluțiile legislative și strategice ale celor două părți în domeniul proprietății intelectuale. UE a profitat de această ocazie pentru a informa Coreea despre anumite probleme legate de respectarea drepturilor de proprietate intelectuală care preocupă în continuare companiile europene, printre care problema practicii folosirii abuzive a unei mărci înregistrate (trademark squatting), ratele de invalidare din sistemul coreean de brevetare și implementarea dispozițiilor în materie de drepturi de autor în ceea ce privește drepturile de execuție publică în Coreea. De asemenea, s-a purtat o discuție privind modalitățile de intensificare a schimbului de informații și cooperarea pentru sprijinirea IMM-urilor fiecăreia dintre părți. Părțile au avut și un scurt schimb de opinii cu privire la evoluțiile actuale la nivel multilateral (OMC și OMPI). La 27 septembrie 2012, s-au reunit la Seul Comitetul privind comerțul cu servicii, înființarea și comerțul electronic, precum și Grupul de lucru privind acordurile de recunoaștere reciprocă în domeniul serviciilor. Cu ocazia celor două reuniuni, a avut loc un valoros schimb de informații între părți, atât cu privire la îndeplinirea de către acestea a angajamentelor asumate în cadrul ALS în domenii precum serviciile financiare, serviciile profesionale, telecomunicațiile, serviciile de mediu, serviciile poștale și logistică, precum și serviciile de vânzare cu amănuntul. La 16 octombrie 2012, a avut loc la Bruxelles a doua reuniune a Comitetului pentru comerț, coprezidată de comisarul Karel De Gucht și de ministrul coreean al comerțului, Bark Taeho. Comitetul a făcut o analiză a implementării ALS între UE și Coreea din perspectiva activității desfășurate de comitetele specializate și de grupurile de lucru și a convenit că aceste organisme ar trebui să contribuie la progresele în implementarea ALS și să fie orientate către rezultate. Comitetul a abordat aspecte ale implementării acordului legate de anexa netarifară privind autovehiculele și piesele de schimb, anexa netarifară privind produsele farmaceutice, clauza referitoare la transportul direct, recunoașterea reciprocă a operatorilor economici autorizați, zonele de perfecționare pasivă din Peninsula Coreeană, servicii (în special serviciile financiare), sectorul poștal și sectorul comerțului cu amănuntul. S-au discutat totodată și alte aspecte care afectează schimburile comerciale bilaterale dintre UE și Coreea. Înainte de sfârșitul anului 2012, au avut loc alte două reuniuni ale organismelor instituționale: a doua reuniune a Comitetului vamal și prima reuniune a Grupului de lucru privind cooperarea în materie de măsuri comerciale. În ceea ce privește Comitetul pentru cooperare culturală în contextul Protocolului privind cooperarea culturală, s-au realizat primii pași, împreună cu partea coreeană, pentru înființarea acestuia și, la 23 august, Comisia a prezentat Consiliului spre dezbatere o propunere de decizie a Consiliului privind înființarea comitetului și regulamentul său de procedură. 4. Îndeplinirea obligațiilor în temeiul capitolului 13 al acordului privind comerțul și dezvoltarea durabilă Înalți funcționari din UE și Coreea au participat, la 26 iunie 2012, la prima reuniune a Comitetului pentru comerț și dezvoltare durabilă înființat în cadrul ALS. Reuniunea a fost un bun prilej de a face schimb de informații despre inițiativele fiecăreia dintre părți în domeniul comerțului și dezvoltării durabile, de a discuta implementarea până la acea dată a capitolului respectiv și de a conveni asupra etapelor următoare. În plus, Comitetul a dezbătut unele aspecte procedurale. Părțile au subliniat importanța menținerii unor canale de comunicare adecvate cu organismele societății civile înființate în temeiul capitolului „Comerț și dezvoltare durabilă”. În acest sens, Comitetul a convenit să facă schimb de informații despre rezultatele reuniunilor grupurilor naționale consultative ale părților și să participe în mod regulat la Forumul societății civile, începând cu prima reuniune a acestuia, care s-a desfășurat la 27 iunie 2012. Membrii comitetului au fost de acord că prima reuniune a fost pozitivă și productivă. Astfel, s-au trasat detaliile importante pentru stabilirea funcționării mecanismelor instituționale pentru capitolul referitor la comerț și dezvoltare durabilă. De asemenea, s-au discutat în detaliu unele aspecte de fond privind forța de muncă și protecția mediului în corelație cu comerțul. Există o bază solidă pentru a face în continuare progrese pe această temă și comitetul speră că grupurile naționale consultative ale părților și Forumul societății civile se vor angaja, de asemenea, în acest demers. 5. Aplicarea Regulamentului (UE) nr. 511/2011 Regulamentul (UE) nr. 511/2011 este actul legislativ al UE de aplicare a clauzei bilaterale de salvgardare a ALS între UE și Coreea. Regulamentul prevede, de asemenea, posibilitatea introducerii unor măsuri prealabile de supraveghere și, în conformitate cu articolul 3 din regulament, Comisia are obligația de a monitoriza evoluția statisticilor privind importurile și exporturile din sectoarele sensibile care pot fi afectate de restituirile de taxe vamale. 5.1. Salvgardare și măsuri prealabile de supraveghere În cursul primului an de implementare a ALS, Comisia nu a primit nicio cerere de deschidere a unei anchete de salvgardare și, prin urmare, nu s-a aplicat nicio măsură. Trebuie totuși menționat că, la 4 august 2012, adică la puțin timp după încheierea primului an de implementare a ALS, Franța a prezentat Comisiei o cerere pentru introducerea unor măsuri prealabile de supraveghere privind importurile de automobile originare din Coreea. Cererea Franței se baza pe o dispoziție legislativă care impune condiția existenței unei creșteri a importurilor concentrate în unul sau mai multe state membre [articolul 6 alineatul (2) din Regulamentul (UE) nr. 511/2011]. Însă cererea se baza pe statistici pentru o perioadă de timp foarte restrânsă și, ceea ce este și mai important, nu conținea nicio indicație a unei concentrări a importurilor în unul sau mai multe state membre așa cum prevede dispoziția legislativă invocată de Franța. Cu toate acestea, Comisia a examinat cu atenție evoluția importurilor din Coreea în UE și în Franța în ultimii cinci ani și a concluzionat că nu sunt îndeplinite condițiile legale pentru luarea unei astfel de măsuri, deoarece nu s-a putut constata nicio creștere a importurilor concentrată în unul sau mai multe state membre. Pe baza acestei concluzii, s-a decis să nu se introducă măsuri prealabile de supraveghere. 5.2. Monitorizare Astfel cum se prevede la articolele 3 și 11 din Regulamentul (UE) nr. 511/2011, Comisia monitorizează evoluția importurilor și exporturilor de produse coreene în sectoarele sensibile, precum automobilele, textilele și produsele electronice de consum, care pot fi afectate de restituirile de taxe vamale. De la începerea aplicării cu titlu provizoriu a ALS, Comisia a comunicat statelor membre, Parlamentului European părților interesate, o dată la două luni, rezultatele monitorizării pe care o desfășoară. Trebuie menționat faptul că, în urma unei cereri întemeiate primite de la industria în cauză, monitorizarea a fost extinsă la piesele de schimb pentru automobile. a) Evoluția importurilor de produse coreene în UE în sectoarele supuse monitorizării Rezultatele monitorizării din cursul primului an de implementare a ALS sunt prezentate pe scurt în cele ce urmează. Graficele aferente sunt anexate la prezentul raport. Trebuie remarcat faptul că, în scopul monitorizării, s-au comparat date anuale privind schimburile comerciale și, prin urmare, anumite cifre pot să difere față de analiza globală a schimburilor comerciale prezentată la punctul 2 de mai sus, în care s-a utilizat o metodă comparativă diferită pentru a elimina efectele crizei. (i) Sectorul automobilelor Importurile de automobile au crescut cu 41% în anul care a urmat începerii aplicării cu titlu provizoriu a acordului (iulie 2011 – iunie 2012) față de anul anterior (iulie 2010 – iunie 2011). Trebuie totuși menționat că nivelul absolut al importurilor din primul an de implementare a ALS este mult sub nivelul importurilor înregistrat patru ani mai devreme. De fapt, importurile din perioada iulie 2011 – iunie 2012 s-au ridicat doar la nivelul a 72% din importurile realizate în perioada iulie 2007 – iunie 2008. Aceste date confirmă analiza tendințelor importurilor prezentată la subpunctul 2.3. O analiză a cifrelor trimestriale arată că tendința ascendentă constatată în ultimii ani a început încă dinaintea aplicării cu titlu provizoriu a ALS. În ceea ce privește piesele de schimb pentru automobile, importurile au crescut cu 47% în anul care a urmat începerii aplicării cu titlu provizoriu a acordului (iulie 2011 – iunie 2012) față de anul anterior (iulie 2010 – iunie 2011). Această creștere este o continuare a tendinței ascendente care începuse deja în perioada iulie 2008 – iunie 2009. Cu toate acestea, creșterea pare să se fi intensificat de la începerea aplicării cu titlu provizoriu a ALS. Dacă se analizează cifrele trimestriale, se observă că, după o ușoară scădere la sfârșitul anului 2011, tendința ascendentă a continuat în primele două trimestre ale anului 2012. (ii) Sectorul textilelor Importurile de textile au scăzut cu 30% în anul care a urmat începerii aplicării cu titlu provizoriu a ALS (iulie 2011 – iunie 2012) față de anul anterior (iulie 2010 – iunie 2011). Această scădere a survenit după o creștere semnificativă în cursul celor doi ani care au precedat aplicarea cu titlu provizoriu a acordului. Este dificil de stabilit care este tendința generală pe baza cifrelor trimestriale, având în vedere că importurile au înregistrat fluctuații semnificative. Importurile au crescut semnificativ în ultimul trimestru al anului 2011, însă ulterior au revenit la nivelul lor inițial. (iii) Sectorul produselor electronice Importurile de produse electronice au crescut cu 8% în anul primul an de la începerea aplicării cu titlu provizoriu a ALS (iulie 2011 – iunie 2012) față de anul anterior (iulie 2010 – iunie 2011). Cu toate acestea, nivelul absolut al importurilor rămâne net inferior nivelului de dinainte de criză: importurile din perioada iulie 2011 – iunie 2012 s-au ridicat doar la nivelul a 63% din importurile din perioada iulie 2007 – iunie 2008. Analiza importurilor pe baza cifrelor trimestriale arată că s-a înregistrat o creștere a importurilor în ultimul trimestru al anului 2011, care poate fi explicată prin efecte sezoniere. b) Restituiri de taxe vamale Conform articolului 11 alineatul (1) din Regulamentul (UE) nr. 511/2011, s-a realizat, de asemenea, o monitorizare a restituirilor de taxe vamale pentru a evalua conținutul de origine străină din procesul coreean de producție și, în consecință, din exporturile de produse finite din Coreea către UE. Analiza s-a concentrat pe cantitățile de produse monitorizate care au făcut obiectul schimburilor comerciale în cursul primelor șase luni ale anului 2012, în comparație cu aceeași perioadă din 2011, adică înainte de existența acordului, acestea fiind cele mai relevante cifre disponibile. Pentru sectorul electronicelor, creșterea importurilor în UE s-a înregistrat în special la produse încadrate la următoarele coduri: 8519.81, 8526.92, 8527.12, 8527.21, 8527.92 și 8528.73. Importurile în Coreea de părți ale acestor produse au scăzut: pentru codul 8522, au scăzut importurile din China (-10%) și Japonia (-23%), iar pentru codul 8529, au crescut importurile din China (+10%), însă au scăzut cele din Japonia (-28%). În toate cazurile, creșterea importurilor de elemente care intră în procesul de producție (inputuri) nu este semnificativă în comparație cu creșterea importurilor de produse finite. În cazul textilelor, singura creștere a importurilor din Coreea în UE s-a înregistrat la produse încadrate la codul 5509 (+5%). Pentru acest produs, regulile de origine ar permite importul de produse din fibre sintetice sau artificiale discontinue de la codurile 5503 și 5504. Cu toate acestea, importurile acestor inputuri în Coreea au scăzut în mod semnificativ în 2012 (cu excepția, între altele, a importurilor în Coreea din unele state membre care par să fi beneficiat de ALS). În ceea ce privește autovehiculele încadrate la codul 8703, s-a înregistrat o creștere globală a exporturilor către UE (în medie +24%), chiar dacă această evoluție nu este valabilă pentru toate tipurile de vehicule din punctul de vedere al motoarelor cu care sunt echipate. În același timp, au crescut și importurile de inputuri în Coreea, fie în aceeași proporție (părți de autovehicule încadrate la codul 8708: +24% pentru importurile din China și -33% pentru cele din Japonia), fie în proporție mai mică (motoare diesel: +8% pentru importurile din China și -2% pentru cele din Japonia; caroserii: +8% pentru importurile din China și ‑12% pentru cele din Japonia; și alte tipuri de motoare: -35% pentru importurile din China și -17% pentru cele din Japonia). Din diversele elemente prezentate pe scurt mai sus, până în prezent, pentru produsele supuse monitorizării specifice, ajustările pe baza restituirilor de taxe vamale nu par să fi avut un impact semnificativ asupra structurilor de producție din Coreea. 6. Concluzie Deși este prematur să se tragă concluzii asupra impactului pe termen lung al ALS între UE și Coreea la numai un an de la începerea derulării sale, primele semne sunt promițătoare; după numai un an, există deja dovezi clare că beneficiile pentru UE sunt semnificative, iar exporturile către Coreea sunt în creștere. Per global, exporturile UE către Coreea au crescut, în primul an de implementare a acordului, cu 37% față de perioada de referință și, de la începerea aplicării sale cu titlu provizoriu, exporturile de produse complet liberalizate au crescut mai mult decât exporturile de alte produse. În ceea ce privește exporturile coreene către UE, actualul climat economic din Europa a avut în mod evident un impact negativ asupra ratei de creștere a acestora. Cu toate acestea, de ambele părți, exporturile de produse complet liberalizate au crescut de la începerea aplicării cu titlu provizoriu a acordului. În prezent se pune accentul pe asigurarea bunei implementări a ALS. Acest acord prevede o monitorizare cuprinzătoare realizată cu ajutorul mai multor comitete și grupuri de lucru, majoritatea dintre acestea reunindu-se deja în cursul primului an de implementare a acordului. Perspectivele sunt pozitive și, în pofida unor factori externi (care nu țin de ALS), precum criza zonei euro, care creează complicații neașteptate, este posibil ca situația să se stabilizeze pe termen lung și să permită extinderea schimburilor comerciale bilaterale până la atingerea potențialului lor maxim. [1] ALS se aplică cu titlu provizoriu în UE până la ratificarea de către toate statele membre ale UE. Stadiul actual al procesului de ratificare poate fi consultat pe site-ul internet al Consiliului dedicat acordurilor, la adresa: http://www.consilium.europa.eu/policies/agreements/search-the-agreements-database?command=details&id=&lang=en&aid=2010036&doclang=EN. [2] JO L 145, 31.5.2011, p. 19.